書碧落洞
作者：范鏜
朝代：宋

paragraphs: 君不見英江碧落之洞之奇異，覽遍堪輿無一二。
亂石叢中孕粹精，萬里荒崖啟靈秘。
飛來峰喜石玲瓏，後人雕琢徂真風。
通天巖穴亦幽敞，有山無水非吾從。
錦石半空杳元逕，泉石猶憐未相應。
星巖山澤本自佳，却被漁人苦深病。
何如此洞妙神工，架空絕壑如長虹。
一水中流抱青碧，羣峰掩映迷僊迹。
巨靈擘開神禹鑿，怪石崆峒翳寥廓。
雲華縹緲聞簫笙，寶室光騰下鸞鶴。
初疑河漢通天閽，欲泛星槎一問津。
又如悞入桃源滸，□□恐有先秦民。
我生僻性耽奇特，每遇勝遊興增逸。
□來得此慰初心，積慮沈痾恍如失。
吳羅二子亦豪英，溪頭飲我雙玉瓶。
醉來晞髮雲霜外，一笑林壑生秋聲。
洞天福地遍天下，蓬島三山終幻化。
會當八極恣神游，小作行窩駐吾駕。